Battle Beast

Battle Beast on suomalainen heavy metal -yhtye, joka perustettiin Helsingissä vuonna 2008. Yhtye on julkaissut seitsemän studioalbumia, joista neljä on ollut kotimaan listaykkösiä. Yhtyeen tyyli yhdistää power metalia ja perinteistä heavy metalia.
Yhtyeen perustivat kitaristit Anton Kabanen ja Juuso Soinio, basisti Eero Sipilä, rumpali Pyry Vikki ja laulaja Nitte Valo. Yhtyeen esikoisalbumi "Steel" ilmestyi vuonna 2011. Vuonna 2012 Battle Beast solmi levytyssopimuksen saksalaisen Nuclear Blastin kanssa ja julkaisi vuonna 2013 toisen albuminsa "Battle Beast". Pian tämän jälkeen Nitte Valon tilalle tuli laulajaksi Noora Louhimo. "Unholy Savior" -albumin (2015) kiertueen jälkeen Anton Kabasen ja muun yhtyeen tiet erosivat. Uudeksi kitaristiksi tuli Joona Björkroth.
Battle Beastin seuraavat albumit "Bringer of Pain" (2017) ja "No More Hollywood Endings" (2019) nousivat Suomen albumilistan kärkeen ja saivat vuoden metallialbumin Emma-palkinnon. Albumi "Circus of Doom" ilmestyi vuonna 2022 ja seitsemäs albumi "Steelbound" vuonna 2025.
Historia.
Battle Beastin perusti kitaristi Anton Kabanen vuonna 2008 – alkuperäiseen kokoonpanoon kuuluivat lisäksi kitaristi Juuso Soinio ja rumpali Pyry Vikki. Saman vuoden aikana kokoonpanoon liittyi laulaja Nitte Valo, basisti Eero Sipilä sekä kosketinsoittaja Janne Björkroth. Tämä kokoonpano esiintyi yhdessä ensimmäistä kertaa keväällä 2009. 
Julkaistuaan demonauhoja ja haettuaan näkyvyyttä muutamien bändikilpailujen kautta Battle Beast sopi ensimmäisen levytyssopimuksensa tamperelaisen Hype Records -yhtiön kanssa loppuvuonna 2010. Yhtyeen ensimmäinen albumi" Steel" julkaistiin Suomessa huhtikuussa 2011, ja se nousi parhaimmillaan albumilistan sijalle seitsemän. Saman vuoden lopulla yhtye solmi kansainvälisen lisenssisopimuksen saksalaisen Nuclear Blastin kanssa. Sopimuksen seurauksena "Steel" julkaistiin uusintapainoksena yhdellä bonusraidalla vahvistettuna tammikuussa 2012. Albumin Euroopan-julkaisua seurasi kuukauden mittainen Euroopan-kiertue Nightwishin lämmittelijänä keväällä 2012.
Syyskuussa 2012 solisti Nitte Valo ilmoitti lähtevänsä yhtyeestä vedoten perhesyihin. Uusia laulajaehdokkaita ilmaantui sekä Suomesta että ulkomailta. Uudeksi laulajaksi valittiin Noora Louhimo. Louhimon Kabanen löysi ”sattumalta YouTubea selaillessa”. Pian laulajavaihdoksesta tiedottamisen jälkeen Battle Beast lähti uudelle Euroopan-kiertueelle Sonata Arctican kanssa.
Hype Recordsin lopetettua levy-yhtiötoimintansa Battle Beast siirtyi Suomessa Warner Musicille vuonna 2013. Ensimmäinen Louhimon kanssa esitetty single, ”Into the Heart of Danger”, julkaistiin Suomessa keväällä. Toukokuussa 2013 julkaistiin yhtyeen toinen, "Battle Beast" -nimeä kantava studioalbumi. Levy nousi julkaisuviikollaan Suomen albumilistan sijalle 5 ja oli listalla yhteensä 17 viikkoa. Levyn julkaisua seuranneena syksynä yhtye kiersi jälleen Eurooppaa, tällä kertaa lämmitellen saksalaisyhtyeitä Powerwolf ja U.D.O..
Marraskuussa 2014 yhtye julkaisi singlen ”Touch in the Night”. Tammikuussa 2015 Battle Beast julkaisi kolmannen, "Unholy Savior" -nimisen pitkäsoittonsa, joka nousi julkaisuviikollaan Suomen albumilistan kärkeen.. Pian levyn julkaisua seuranneen Euroopan-kiertueen jälkeen, 26. helmikuuta 2015, Anton Kabasen ja muun yhtyeen teiden kerrottiin eronneen erimielisyyksistä johtuen. Kabanen oli ollut siihen asti yhtyeen säveltäjä, sanoittaja ja taiteellinen johtaja. Kabanen jatkoi uraansa perustamassaan Beast In Black -yhtyeessä. Battle Beast kiersi Eurooppaa ensimmäistä kertaa pääesiintyjänä marras-joulukuussa 2015. Joona Björkroth, kosketinsoittaja Janne Björkrothin veli, kiinnitettiin yhtyeen pysyväksi kitaristiksi vuonna 2016.
Yhtyeen ensimmäinen single uudistuneella kokoonpanolla, ”King For a Day”, julkaistiin musiikkivideoineen joulukuussa 2016.. Kappale oli Radio Rockin soitetuimpia alkuvuonna 2017. "Bringer of Pain" -nimeä kantava yhtyeen neljäs albumi julkaistiin 17. helmikuuta 2017 ja nousi edeltäjänsä tavoin Suomen albumilistan kärkeen. Levy nousi Saksan albumilistan sijalle 14. Levyn julkaisua seuranneella kiertueella Battle Beast esiintyi ensimmäistä kertaa myös Yhdysvalloissa ja Kanadassa. "Bringer of Pain" sai vuoden metallialbumin Emma-palkinnon 2018.